WP บวก 4.24% แรงในรอบ 2 เดือน หลังงบฯปี 61 โตเด่น-ฟากโบรกฯแนะซื้อเป้าสูง 9.60 บ.
WP บวก 4.24% แรงในรอบ 2 เดือน หลังงบฯปี 61 โตเด่น-ฟากโบรกฯแนะซื้อเป้าสูง 9.60 บ. โดย ณ เวลา 11.06 น. อยู่ที่ระดับ 6.15 บาท บวก 0.25 บาท หรือ 4.24% ด้วยมูลค่าซื้อขาย 20.74 ล้านบาท 
22 ก.พ. 2562

ผู้สื่อข่าวรายงานว่า บริษัท ดับบลิวพี เอ็นเนอร์ยี่ จำกัด (มหาชน) หรือ WP ณ เวลา 11.06 น. อยู่ที่ระดับ 6.15 บาท บวก 0.25 บาท หรือ 4.24% ด้วยมูลค่าซื้อขาย 20.74 ล้านบาท ราคาหุ้นวิ่งแรงในรอบ 2 เดือน โดยนับตั้งแต่หุ้นขึ้นไปทดสอบที่ระดับ 6.30 บาท เมื่อ 12 ธ.ค.61

บล. จีเอ็มโอ-แซด คอม ระบุว่า   WP รายงานผลประกอบการ ไตรมาส4/61 ที่ระดับ 71 ล้านบาท +1600%เทียบช่วงเดียวกันของปีก่อน -20%QoQ สูงกว่าประมาณการของเราที่ระดับ 61 ล้านบาท โดยหลักมาจากรายได้อื่น 72 ล้านบาทสูงกว่าที่เราประเมินไว้ที่ระดับ 61 ล้านบาท ส่วนกำไรขั้นต้นที่สูงกว่าที่เราประเมินและค่าใช้จ่ายภาษีที่ต่ำถูกหักล้างไปด้วยค่าใช้จ่าย SG&amp;A ในระดับสูง  สำหรับค่าใช้จ่าย SG&amp;A ในระดับสูงเราคาดว่ามาจากค่าใช้จ่ายพิเศษในการบันทึกค่าใช้จ่ายที่ปรึกษาทางการเงินในการเข้าซื้อไทยแก๊สส่วนที่เหลือ
WP รายงานกำไรสุทธิปี 18 ที่ระดับ 321 ล้านบาท +143%เทียบช่วงเดียวกันของปีก่อน ใกล้เคียงกับประมาณการของเราที่ระดับ 311 ล้านบาท สำหรับการเติบโตของกำไรมาจากอัตราการทำกำไรที่โดดเด่นจากการบริหารจัดการต้นทุนที่มีประสิทธิภาพมากขึ้น นอกจากนี้ยังได้การตรึงราคา LPG ของภาครัฐในช่วงกลางปีช่วยให้บริษัทไม่มีขาดทุนจากสต๊อคสินค้าและลดการใช้เงินทุนหมุนเวียนในกิจการ อัตรากำไรขั้นต้นปรับเพิ่มขึ้นจากระดับ 4.00% ในปี 17 มาที่ระดับ 5.64% ในปี 18 และอัตรากำไรสุทธิปรับเพิ่มขึ้นจากระดับ 0.85% ในปี 17 ขึ้นมาสู่ระดับ 2.18% ในปี 18
บริษัทเปิดเผยว่าการเปิดประมูลขายที่ดินย่านบางคอแหลม ได้ผู้ชนะประมูลแล้ว และเราคาดว่าจะสามารถรับรู้กำไรพิเศษในช่วง 1H19 ซึ่งขึ้นอยู่กับช่วงเวลาโอนของคู่สัญญา จึงมีโอกาสบันทึกกำไรพิเศษมากกว่า 56 ล้านบาท ในช่วง ไตรมาส1/62 หรือ ไตรมาส2/62
คาด ปี 19 เตรียมล้างขาดทุนสะสมรอลุ้นจ่ายปันผล ปัจจุบันในงบเฉพาะกิจการของบริษัทมีขาดทุนสะสมเหลืออยู่ 13.7 ล้านบาท ซึ่งเราคาดว่ากำไรปกติใน ไตรมาส1/62 จะทำให้บริษัทพลิกมามีกำไรสะสมในงบดุล และพร้อมที่จะปันผลเป็นปีแรกในปี 19 ปัจจุบันภาครัฐยังคงควบคุมราคา LPG ในประเทศทำให้เชื่อว่าจะเป็นปัจจัยหนุนให้ผลประกอบการดีต่อเนืองไปในปี 19 แม้ว่าจะมีความผันผวนของราคา LPG ในตลาดโลก
คงแนะนำ “ซื้อ” ให้ราคาเหมาะสมปี 19 ที่ 9.60 บาท อิง PER 15 เท่า  เราคงชื่นชอบ WP จากแนวทางการเติบโตด้วยการลงทุนต่อเนื่อง จากเงินสดและเงินลงทุนระยะสั้นที่มีอยู่ในระดับสูงรวมกันราว 1 พันล้านบาท เรามองว่าเป็นการเปิดโอกาสให้บริษัทเติบโตด้วยวิธีการซื้อกิจการ